FI Euroopan unionin virallinen lehti CE 70/213

(2004/C 70 E/228)

KIRJALLINEN KYSYMYS E-3079/03

esittäjä(t): Torben Lund (PSE) komissiolle

(20. lokakuuta 2003)

Aihe: Asetus (EY) 1221/97 ja mehiläishoidon tukeminen

Asetuksessa (EY) 1221/97 (1) määrätään mm. hunajantuotannon tehostamisesta ja hunajan myynnistä. Siitä huolimatta mehiläishoito on uhattuna eri puolilla Eurooppaa ja mehiläiskannat ovat vähentyneet jyrkästi useilla alueilla. Muun muassa sen vuoksi useat jäsenvaltiot pyrkivät helpottamaan mehiläishoitajien tilannetta tukemalla esimerkiksi tutkimusta. Tanskan hallitus on, yllättävää kyllä, ehdottanut mehiläishoidon tukemisen lopettamista alan vaikeasta tilanteesta huolimatta.

Voiko komissio edellä mainitun perusteella antaa tilannekatsauksen siitä, miten kukin jäsenvaltio tukee kansallista mehiläishoitoa, sekä arvioida, onko Tanskan budjettiehdotus vuodelle 2004 sopusoinnussa asetuksen (EY) 1221/97 ja muun asiaa koskevan EU-lainsäädännön kanssa? Voiko komissio ilmoittaa, miten EU tukee mehiläishoitajia erilaisilla järjestelyillä ja antaa tietoja tulevista aloitteista, jotka koskevat EU:n hunajantuotantoa ja mehiläistuottajien tukemista näiden vaikeassa tilanteessa?

Franz Fischlerin komission puolesta antama vastaus

(25. marraskuuta 2003)

Kuten parlamentin jäsen toteaa, hunajan tuotannon ja kaupan pitämisen kehittämiseksi yhteisössä tarkoitettujen toimien soveltamista koskevista yleisistä säännöistä 25 päivänä kesäkuuta 1997 annetun neuvoston asetuksen (EY) N:o 1221/97 (2) tavoitteena on tukea mehiläishoitoa Euroopassa.

Neuvoston asetuksen (EY) N:o 1221/97 1 artiklan 1 kohdassa säädetään, että jäsenvaltiot ”voivat” ottaa käyttöön vuosittain kansallisia ohjelmia. Jäsenvaltio siis päättää itse kansallisen ohjelman käyttöönottamisesta. Mikäli kansallinen ohjelma otetaan käyttöön, sen täytyy sisältää yksi tai useampi edellä mainitun 1 artiklan 2 kohdan erityistoimista. Lisäksi kyseisen asetuksen 4 artiklassa säädetään, että kansalliset ohjelmat laaditaan läheisessä yhteistyössä mehiläishoidon tuotantoketjua edustavien järjestöjen ja siihen kuuluvien osuuskuntien kanssa.

Komissio on laatinut neuvostolle ja parlamentille ohjelmien täytäntöönpanon kolmen ensimmäisen vuoden kokemusten perusteella kertomuksen (3) asetuksen soveltamisesta. Kertomus on luettavissa maatalouden pääosaston Internet-sivuilla (4).

Mehiläishoidon tukeminen on myös mahdollista Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999 (5) mukaisesti. Tuki voi kohdistua esimerkiksi investointeihin maatiloilla, joiden tavoitteena on monipuolistaa toimintaa mehiläishoidon suuntaan tai parantaa hunajan jalostamista ja myyntiä. Uudistetun maatalouspolitiikan (6) myötä käyttöönotetut uudet toimenpiteet, etenkin luku ”elintarvikkeiden laatu” voi tietyin ehdoin tarjota uusia mahdollisuuksia mehiläishoidossa. Kaiken maaseudun kehittämiseen tarkoitetun tuen täytyy kuitenkin olla osa maaseudun kehittämissuunnitelmia, jotka jäsenvaltiot ja/tai niiden alueet ottavat käyttöön ja toteuttavat komission hyväksymisen jälkeen.

(1) EYVL L 173, 1.7.1997, s. 1.

(2) Asetus sellaisena kuin se on muutettuna neuvoston asetuksella (EY) N:o 2070/98, annettu 28 päivänä syyskuuta 1998 (EYVL L 265, 30.9.1998).

(3) KOM(2001) 70 lopullinen.

(4) http://europa.eu.int/comm/agriculture/markets/honey/index_fi.htm.

(5) EYVL L 160, 26.6.1999.

(6) Neuvoston asetus (EY N:o 1783/2003, annettu 29 päivänä syyskuuta 2003, Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun asetuksen (EY N:o 1257/1999 muuttamisesta (EUVL L 270, 21.10.2003).